b'\n_START_ARTICLE_\nIskelm\xc3\xa4prinssi\n_START_SECTION_\nJuoni\n_START_PARAGRAPH_\nMaapallo on kiert\xc3\xa4nyt niin monta kertaa auringon ymp\xc3\xa4ri, ett\xc3\xa4 on p\xc3\xa4\xc3\xa4sty 1960-luvun alkuun. Martti, Sini, Rami ja Bambi elelev\xc3\xa4t hiekkakuoppien halkomassa maalaiskyl\xc3\xa4ss\xc3\xa4 haaveineen. Martti haluaisi muusikon uralle, Sini rakentaa mannekiinin uraa Helsingiss\xc3\xa4, Rami haikailee rallit\xc3\xa4hdeksi ja Bambilla tulevaisuuden suunnitelmat ovat viel\xc3\xa4 auki. V\xc3\xa4lill\xc3\xa4 seurataan luihun iskelm\xc3\xa4pomon, elokuvan "pahiksen", yrityksi\xc3\xa4 l\xc3\xb6yt\xc3\xa4\xc3\xa4 uusia laulajalupauksia. Kun elokuvaa on kest\xc3\xa4nyt parikymment\xc3\xa4 minuuttia, on Paul Ankakin ehditty tilata Linnanm\xc3\xa4elle._NEWLINE_Elokuvan romanttiset yht\xc3\xa4l\xc3\xb6t ovat Sini+Martti sek\xc3\xa4 Bambi+Rami. Bambi on t\xc3\xb6iss\xc3\xa4 t\xc3\xa4tins\xc3\xa4 Annelin baarissa, jonka vakioasiakas Rami on. V\xc3\xa4h\xc3\xa4n flirtti\xc3\xa4, ja romanssihan tumman nuorukaisen ja vaalean kaunottaren v\xc3\xa4lille syntyy. Nuoret eiv\xc3\xa4t p\xc3\xa4\xc3\xa4se kuitenkaan keskittym\xc3\xa4\xc3\xa4n kuhinointiin t\xc3\xa4ysin palkein, sill\xc3\xa4 rallikuninkuudesta haaveilevan Ramin pit\xc3\xa4\xc3\xa4 viritt\xc3\xa4\xc3\xa4 ajokaluaan voittokuntoon ja Bambi haluaa pois maalaiskyl\xc3\xa4n pienist\xc3\xa4 ympyr\xc3\xb6ist\xc3\xa4. H\xc3\xa4nell\xc3\xa4 on hyv\xc3\xa4 laulu\xc3\xa4\xc3\xa4ni, jolla h\xc3\xa4n voittaa iskelm\xc3\xa4kilpailun. Mutta kilpailun j\xc3\xa4rjest\xc3\xa4j\xc3\xa4 alkaa ahdistella Bambia auton takapenkill\xc3\xa4 ja neidon iskelm\xc3\xa4t\xc3\xa4htihaaveet valuvat kyynelin\xc3\xa4 hiekkaan._NEWLINE_Sini joutuu tasapainoilemaan mallin uransa ja rakkauden v\xc3\xa4lill\xc3\xa4. Martti etenee muusikon urallaan; h\xc3\xa4nen t\xc3\xa4tins\xc3\xa4 ehdottaa pojalle kanttorin uraa, mutta Marttia kiinnostaa enemm\xc3\xa4n suuren ravintolaorkesterin johtaminen. Rami on p\xc3\xa4\xc3\xa4tt\xc3\xa4nyt saada haltuunsa Morris Minin, joka elokuvan prologinomaisessa alkukohtauksessa l\xc3\xb6ydet\xc3\xa4\xc3\xa4n kyl\xc3\xa4n liepeilt\xc3\xa4 kolaroituna. Nuori mies voittaa auton itselleen vedolla, jonka h\xc3\xa4vi\xc3\xa4jin\xc3\xa4 ovat kolme "romupoikaa". Werner Bros. -kolmikon tulkitsemat hahmot esitt\xc3\xa4v\xc3\xa4t laulujaan pitkin elokuvaa, yritt\xc3\xa4\xc3\xa4p\xc3\xa4 er\xc3\xa4s heist\xc3\xa4 vikitell\xc3\xa4 Annelia itselleen. Tummahiuksinen baariem\xc3\xa4nt\xc3\xa4 ei toki aivan hetkess\xc3\xa4 l\xc3\xa4mpene._NEWLINE_Petytty\xc3\xa4\xc3\xa4n iskelm\xc3\xa4haaveissaan Bambi muuttaa Helsinkiin, ja saa paikan "autofirman konttorista". Rami puolestaan ep\xc3\xa4onnistuu ralleissa. Nuorten romanssi on viilennyt sen j\xc3\xa4lkeen kun Rami on n\xc3\xa4hnyt Bambin poseeraavan tytt\xc3\xb6kalenterissa. Bambi on huijattu esiintym\xc3\xa4\xc3\xa4n v\xc3\xa4hiss\xc3\xa4 vaatteissa, ja h\xc3\xa4nen on saatava Rami vakuuttuneeksi viattomuudestaan, ennen kuin tie avioliittoon on auki. Martti on puolestaan mustasukkainen Zagattille, ranskalaiselle karrikoidulle mallipomolle, jonka kanssa Sini viett\xc3\xa4\xc3\xa4 runsaasti aikaa. My\xc3\xb6s Martti ja Sini sopivat lopulta v\xc3\xa4lins\xc3\xa4, vaikka tummahiuksinen kaunotar p\xc3\xa4\xc3\xa4tyykin mallin uralle ja Pariisiin. Iskelm\xc3\xa4prinssin loppuun on leikattu kuvamateriaalia Paul Ankan esiintymisest\xc3\xa4 Linnanm\xc3\xa4ell\xc3\xa4.\n_START_SECTION_\nKuvausajat ja -paikat\n_START_PARAGRAPH_\nIskelm\xc3\xa4prinssi kuvattiin 25. toukokuuta, 5. kes\xc3\xa4kuuta\xe2\x80\x937. hein\xc3\xa4kuuta, 17. hein\xc3\xa4kuuta\xe2\x80\x938. elokuuta sek\xc3\xa4 14. elokuuta 1990. Elokuvan alun hiekkakuoppamaisema on Hyvink\xc3\xa4\xc3\xa4lt\xc3\xa4. Muita kuvauspaikkoja olivat muun muassa Nukarin ja M\xc3\xa4t\xc3\xa4kivennummen hiekkakuopat. Annelin baari l\xc3\xb6ytyi Kirkkonummen Veikkolan Kisapolulta ja tanssilavakohtaus kuvattiin Tuusulan Kellokosken M\xc3\xa4nnist\xc3\xb6n tanssilavalla. Iskelm\xc3\xa4prinssi\xc3\xa4 kuvattiin my\xc3\xb6s Helsingin Tapanilassa Jukolantie 5-7:ss\xc3\xa4 (Pirkon kampaamo ja Sinin koti). Rantaottoja tehtiin Santahaminassa. Las Vegasiin sijoittuva Paul Anka -kohtaus otettiin Helsingiss\xc3\xa4 Hotelli Hesperiassa (Mannerheimintie 50). Las Vegasin ulkokuvat ovat Pirjo Honkasalon ja Pekka Lehdon vuonna 1985 kuvaamaa materiaalia fiktioelokuvaan Da Capo. Sis\xc3\xa4ottoja tehtiin studion lis\xc3\xa4ksi muun muassa Tapanilan VPK:n salissa sek\xc3\xa4 Satakuntatalon juhlasalissa. Vanha mustavalkomateriaali on vuosilta 1958\xe2\x80\x931966, mukana on runsaasti p\xc3\xa4tki\xc3\xa4 muun muassa Finlandia-katsauksista.\n_START_SECTION_\nAutot\n_START_PARAGRAPH_\nP\xc3\xa4\xc3\xa4osan esitt\xc3\xa4j\xc3\xa4 k\xc3\xa4ytt\xc3\xa4\xc3\xa4 Mini-autoa. Lis\xc3\xa4ksi elokuvassa esiintyy viitisenkymment\xc3\xa4 1960-luvun autoa, muun muassa BMW 700, Lotus, Citroen Ami, Wartburg, Hillman, Plymouth Valiant, Peugeot 404, Fiat 600, Simca Versailles ja Alfa Romeo Giulio Sprint. Yhdysvaltalaisia autoja olisi ollut saatavilla paljon enemm\xc3\xa4nkin, mutta jotta elokuvan autovalikoima edustaisi Suomen 1960-luvun autokantaa, amerikkalaisautoja oli elokuvassa vain yksi, Plymouth Valiant. Elokuvan lopussa on n\xc3\xa4ytt\xc3\xa4v\xc3\xa4 kahdentoista Messerschmitt KR -k\xc3\xa4\xc3\xa4pi\xc3\xb6auton kilpailu. Todellisuudessa Suomessa ei koskaan pidetty k\xc3\xa4\xc3\xa4pi\xc3\xb6autojen kilpailuja, mutta Saksassa j\xc3\xa4rjestettiin Messerschmitt-autojen kilpailuja 1960-luvun lopulle asti. Ohjaaja Juha Tapaninen otti t\xc3\xa4st\xc3\xa4 idean elokuvaan. Autokilpailu kuvattiin Hyryl\xc3\xa4n vanhalla raviradalla, joka purettiin pian kuvausten j\xc3\xa4lkeen.\n_START_SECTION_\nMusiikki\n_START_PARAGRAPH_\nElokuvasta julkaistiin soundtrack-CD ja vuonna 2002 albumi Lauluja tv-sarjasta ja elokuvasta Iskelm\xc3\xa4prinssi (Wea 5050466-1553-2-0). Kaikkiaan elokuvassa on 34 iskelm\xc3\xa4s\xc3\xa4vellyst\xc3\xa4, joita kuullaan eri mittaisina kappaleina. Paul Ankan s\xc3\xa4velt\xc3\xa4m\xc3\xa4 ja tulkitsema How Long levytettiin varta vasten Iskelm\xc3\xa4prinssi\xc3\xa4 varten. Laulusta kuullaan my\xc3\xb6s italiankielinen Umberto Marcaton tulkinta Ancora noi. CD-kokoelman Iskelm\xc3\xa4prinssi \xe2\x80\x93 48 alkuper\xc3\xa4ishitti\xc3\xa4 yhteys elokuvaan Iskelm\xc3\xa4prinssi on l\xc3\xa4hinn\xc3\xa4 nimellinen.\n_START_SECTION_\nArviot\n_START_PARAGRAPH_\nAsko Alanen kirjoitti elokuvasta Soundi-lehdess\xc3\xa4: "Iskelm\xc3\xa4prinssi luo valloittavasti uusiksi vanhojen kotimaisten iskelm\xc3\xa4karusellileffojen viattoman kepeit\xc3\xa4 tunnelmia. Tyylill\xc3\xa4 ja syd\xc3\xa4mell\xc3\xa4 tehty nostalgiatrippi on esikuviaan kokonaisempi ja harkitumpi. Ohjaaja Juha Tapaninen ei ole langennut k\xc3\xb6yh\xc3\xa4\xc3\xa4n parodiaan, pinnalliseen rekvisiittan\xc3\xa4yttelyyn tai kaupalliseen t\xc3\xa4htiparaatiin." Uusi Suomi arvioi: "1950- ja 60-luvun taitteen Suomi osoittautuu elokuvassa yksitt\xc3\xa4isten epookkiesineiden ja aikakauden camp-vieh\xc3\xa4tyst\xc3\xa4 saaneiden iskelmien maailmaksi."_NEWLINE_Helsingin Sanomien Helena Yl\xc3\xa4nen oli riemastunut, ett\xc3\xa4 Suomen 1990-luvun alun lamavuosina teattereihin tulee raikas kotimainen viihde-elokuva, josta on helppo pit\xc3\xa4\xc3\xa4 vaikkei se ehk\xc3\xa4 toista katselua kest\xc3\xa4isik\xc3\xa4\xc3\xa4n. \xe2\x80\x9dTapaninen on mainosmies ja tottunut k\xc3\xa4ytt\xc3\xa4m\xc3\xa4\xc3\xa4n jokaisen minuutin hyv\xc3\xa4kseen. Iskelm\xc3\xa4prinssi on siin\xc3\xa4 mieless\xc3\xa4 mysteeri, ett\xc3\xa4 se koostuu tavattoman lyhyist\xc3\xa4 kuvista, se on hyvin kevyt pieni tarina ja silti se kest\xc3\xa4\xc3\xa4 melkein kaksi tuntia vaikuttamatta liian pitk\xc3\xa4lt\xc3\xa4.\xe2\x80\x9d Yl\xc3\xa4sest\xc3\xa4 erona Iskelm\xc3\xa4prinssin kuvaaman ajankohdan viihdefilmeihin on se, ettei yleis\xc3\xb6\xc3\xb6n t\xc3\xa4ll\xc3\xa4 kertaa suhtauduta kyynisen laskelmoivasti vaan l\xc3\xa4mm\xc3\xb6ll\xc3\xa4 ja ymm\xc3\xa4rt\xc3\xa4myksell\xc3\xa4. Yl\xc3\xa4sen mielest\xc3\xa4 hienoa on my\xc3\xb6s se, ett\xc3\xa4 elokuvan naishahmot on hahmoteltu mieshahmoja vivahteikkaammiksi.\n_START_SECTION_\nHuomioita\n_START_PARAGRAPH_\nIskelm\xc3\xa4prinssin poistettuihin kohtauksiin kuuluu muun muassa Bambin lentoem\xc3\xa4nt\xc3\xa4-fantasia, joka oli toteutettu musikaalinumerona. Elokuvan pieniss\xc3\xa4 sivuosissa n\xc3\xa4hd\xc3\xa4\xc3\xa4n muun muassa Petri Liski James-orkesterin rumpalina sek\xc3\xa4 Sanna Saarij\xc3\xa4rvi Kultasiipi-pesukonemainoksessa. Muusikko Anna Hanski vilahtaa linja-auton rahastajatytt\xc3\xb6n\xc3\xa4 repliikitt\xc3\xb6m\xc3\xa4ss\xc3\xa4 sivuosassaan.'